૨૦૦૪-૦૫માં કાનપુરના ઊબડ-ખાબડ મેદાનથી ક્રિકેટની સફર શરૂ કરનારાે નાનો બાળક હવે ૨૨ વર્ષની ઉંમરે ભારતની વન ડે ટીમનો સભ્ય બની ગયો છે. ઉત્તર પ્રદેશ અંડર-૧૯ ટીમ, ભારતીય અંડર-૧૯ ટીમ, ઉત્તર પ્રદેશ રણજી ટીમ, મધ્ય ઝોન, મુંબઈ ઇન્ડિયન્સ અને કોલકાતા નાઇટ રાઇડર્સમાં સામેલ થયા બાદ આ વર્ષે કુલદીપને ઓસ્ટ્રેલિયા સામેની શ્રેણીમાં ટેસ્ટ કેપ મળી હતી, જેમાં તેણે પહેલી ઇનિંગ્સમાં જ ચાર વિકેટ ઝડપીને ખુદને સાબિત કરી દીધો હતો. ધર્મશાલા ટેસ્ટમાં જ્યારે ઓસ્ટ્રેલિયાનો સ્કોર એક વિકેટે ૧૪૪ રન હતો ત્યારે કોહલીની ગેરહાજરીમાં કેપ્ટનશિપ કરી રહેલા અજિંક્ય રહાણે બોલ કુલદીપને સોંપ્યો અને તેણે ચાર વિકેટ ઝડપીને મેચનું પાસું પાલટી નાખ્યું હતું.